Sadales tīkls
AS "Sadales tīkls" ir uzņēmums, kas nodarbojas ar elektrotīkla uzturēšanu un attīstību Latvijā. Tā 100 % kapitāldaļu turētājs ir AS Latvenergo. Uzņēmums tika izveidots 2007. gada 1. jūlijā, valstij pildot Eiropas Savienības direktīvu prasības, kas paredzēja pakāpenisku elektroenerģijas tirgus liberalizāciju, nodalot elektroenerģijas pārvades un sadales sistēmas operatoru no ražotāja un tirgotāja. 2020. gadā uzņēmumā strādāja ap 1 950 darbinieku darbinieki. "Sadales tīkls" gādā par elektrotīkla ekspluatāciju un attīstību, būvē jaunus tā pieslēgumus, uzrauga elektroenerģijas patēriņu. Sadales tīkls piedalās nozares politikas dokumentu, normatīvo tiesību aktu un standartu izstrādē, kā arī sniedz publisku informāciju par enerģētikas un ar to saistīto nozaru aktualitātēm. Elektroenerģijas sadales tīklu kopgarums 2020. gadā sasniedz 92 958 kilometrus – garumu, kas vairāk nekā divas reizes pārsniedz Zemes apkārtmēru pa Ekvatoru. Sadales pakalpojumu sniegšanai Sadales tīkls izmanto zemsprieguma 0,4 kV un vidsprieguma 6 – 20 kV iekārtas. Apmēram trešo daļu (35 579 kilometru) no sadales sistēmas veido vidsprieguma 6 – 20 kV tīkls un apmēram divas trešdaļas – 57 380 km zemsprieguma 0,4 kV tīkls. Elektrotīklam pieslēgto lietotāju elektroietaišu apgādi nodrošina 27 854 transformatoru apakšstacijas.